ভক্তদের মধ্যে যোগ গুরু বাবা রামদেবের জনপ্রিয়তা প্রায় আকাশ ছোঁয়া। তাঁর যোগ-ব্যয়ামের নানা কসরৎ থেকে তাঁর নিজস্ব ব্র্যান্ড ‘পতঞ্জলি’-এর দ্রব্য— সবকিছুই ভক্তদের মধ্যে বেশ জনপ্রিয়। তাই এবার, অনুগামীদের নিজের জীবনযাত্রার কথা শুনিয়ে অনুপ্রাণিত করতে চলেছেন তিনি। শুরু হতে চলেছে তাঁর জীবনের উপর তৈরি ধারাবাহিক ‘‘স্বামী রামদেব: এক সংঘর্ষ’’।
এক সর্বভারতীয় সংবাদমাধ্যমের খবর অনুযায়ী, ফেব্রুয়ারি মাসের ১২ তারিখ থেকে ‘ডিসকভারি’-র নতুন বিনোদন চ্যানেল ‘ডিসকভারি জিৎ’-এ দেখা যাবে তাঁর এই ধারাবাহিক। প্রযোজনায় রয়েছেন অভিনেতা অজয় দেবগনের হোম প্রোডাকশন হাউস ‘অজয় দেবগন ফিল্ম প্রোডাকশন’ এবং ‘ওয়াটারগেট প্রোডাকশন’। 
বাবা রামদেবের চরিত্রে অভিনয় করতে দেখা যাবে ভোজপুরি অভিনেতা ক্রান্তি প্রকাশ ঝাকে। 
এই টিভি সিরিজে তাঁর জীবেনর সাফল্য ও ব্যর্থতা— দুই দিকের কথাই উঠে আসবে। অনেকেই ভাবতে পারেন সাফল্যের শীর্ষস্থানে উঠে নিজের জীবনের খামতির কথা কেন জানাতে চাইছেন তিনি দর্শককে? সেই উত্তরই তিনি দিয়েছেন নিজের মুখে।
সংঘর্ষই জীবন। তাই নিজের জীবনের কঠিন সময়ের কথা শুনিয়ে ভক্তদের উদ্বুদ্ধ করতেই এই ধারাবাহিক করার সিদ্ধান্ত নিয়েছেন বাবা রামদেব। সম্প্রতি তিনি এমনই জানিয়েছেন একটি সাক্ষাৎকারে। যোগগুরু আরও বলেছেন যে, প্রকাশই এমন একজন অভিনেতা যে তাঁর জীবনীকে দর্শকের সামনে সঠিকভাবে তুলে ধরতে পারবে। তাঁর সঙ্গে একমত ধারাবাহিকের প্রযোজক অজয় দেবগনও।
নিজের যোগ-ব্যায়ামের মাধ্যমে ভক্তদের যথেষ্ট উদ্বুদ্ধ করেছেন যোগ গুরু। কিন্তু নিজের জীবন কাহিনির মাধ্যমে দর্শকদের মন জয় করতে পারবেন কি না তা সময়ই বলবে। এখন অপেক্ষা ১২ ফেব্রুযারির।